Vatanga xiyonatda ayblanib hibsga olingan olim Andrey Kubatin to‘liq oqlanib, sud zalidan ozod etildi

Davomi: “Sud qarorini olqishlaymiz”. O‘zbekiston Ombudsmani Andrey Kubatin ishi bo‘yicha bayonot berdi
26-sentabr, payshanba kuni o‘zbekistonlik iste’dodli yosh olim, turkologiya mutaxassisi, 2017-yili davlatga xiyonatda ayblanib hibsga olingan Andrey Kubatinning ishi Toshkent viloyati sudida ko‘rib chiqildi. Kubatin to‘liq oqlandi va sud zalidan ozod etildi. Ushbu ma’lumotni “Daryo”ga Andrey Kubatinning o‘zi va rafiqasi tasdiqladi.

2017-yili Kubatin 11 yilga ozodlikdan mahrum qilingan, 2018-yil may oyida jazo muddati 5 yilgacha kamaytirilgan edi. Kubatin Turkiya fuqarosiga davlat siri aks etgan hujjatlarni berib yuborishda ayblangan, ammo bu ayblov sudda o‘z isbotini topmadi. Shunga qaramay, yosh olimga jazo belgilanishi faollarning hamda dunyo ilmiy hamjamiyatining keskin noroziligiga sabab bo‘lgan edi.
O‘zbekistonlik va xorijlik olimlar, huquqshunoslar, Kubatinning yaqinlari va hamkasblari tomonidan aytilgan ko‘plab e’tirozlar, turli instansiyalarga yo‘llangan murojaatlardan so‘ng ish qayta ko‘rib chiqildi. Natijada Andrey Kubatin aybsiz ekanligi e’tirof etildi va u sud zalidan ozod qilindi.